b'\n_START_ARTICLE_\nSan Chuano provincija\n_START_SECTION_\nGeografija\n_START_PARAGRAPH_\nProvincija i\xc5\xa1sid\xc4\x97s\xc4\x8diusi kalnuotame ir sausame Cuyo regione. Teritorijos rytus u\xc5\xbeima sausos plok\xc5\xa1\xc4\x8dios lygumos (saus\xc5\xb3j\xc5\xb3 pamp\xc5\xb3 dalis), centrin\xc4\x99 dal\xc4\xaf \xe2\x80\x93 neauk\xc5\xa1ti kalnag\xc5\xabbriai (Sierra de Tontal, Sierra de la Punilla ir kt.; Pamp\xc5\xb3 Kalnag\xc5\xabbri\xc5\xb3 zona), o vakarus \xe2\x80\x93 auk\xc5\xa1tos And\xc5\xb3 kaln\xc5\xb3 grandin\xc4\x97s (auk\xc5\xa1tis iki 6770 m, Mersedarijo k.). Klimatas sausas ir kar\xc5\xa1tas. Vyraujantis v\xc4\x97jas \xe2\x80\x93 Zonda. Dauguma krituli\xc5\xb3 i\xc5\xa1krenta vasar\xc4\x85, da\xc5\xbenai sukeldami audras. Didel\xc4\x97 dienos ir nakties temperat\xc5\xabr\xc5\xb3 kaita. Kalnuose neretos \xc5\xa1alnos. B\xc5\xabdingas dirvo\xc5\xbeemis \xe2\x80\x93 raudon\xc5\xbeemis. Provincijos \xc5\xa1iaur\xc4\x97s rytuose yra i\xc5\xa1likusios 200 mln. met\xc5\xb3 senumo geologin\xc4\x97s formos (Ischigualasto provinciniame parke)._NEWLINE_Dauguma upi\xc5\xb3 priklauso Desaguadero vandens sistemos baseinui: (Bermechas \xe2\x80\x93 Desaguadero dalis, San Chuano up\xc4\x97, Cha\xc4\x8dalis). Sausuoju metu dauguma upi\xc5\xb3 i\xc5\xa1d\xc5\xbei\xc5\xabsta, susiskaido \xc4\xaf atskirus telkinius. Didesni\xc5\xb3 upi\xc5\xb3 sl\xc4\x97niai \xe2\x80\x93 svarbios \xc5\xbeem\xc4\x97s \xc5\xabkio sritys. Yra nema\xc5\xbeai drusking\xc5\xb3 pelki\xc5\xb3 ir druskos lygum\xc5\xb3 (Lagunas de Huanacache, Salina Pampa de los Latas, Pampa de las Salinas, Salinas de Mascasin ir kt.)._NEWLINE_San Chuano provincija yra seismi\xc5\xa1kai aktyvioje zonoje, tod\xc4\x97l neretai \xc4\xafvyksta \xc5\xbeem\xc4\x97s dreb\xc4\x97jimai. Paskutinis galingas \xc5\xbeem\xc4\x97s dreb\xc4\x97jimas \xc4\xafvyko 1944 m.\n_START_SECTION_\nEkonomika\n_START_PARAGRAPH_\nVynininkyst\xc4\x97 \xe2\x80\x93 tradicin\xc4\x97 ir pagrindin\xc4\x97 provincijos \xc5\xabkio \xc5\xa1aka. 56\xc2\xa0% dirbamos \xc5\xbeem\xc4\x97s naudojama vynuogi\xc5\xb3 plantacijoms. Pagal vyno gamyb\xc4\x85 San Chuano provincija nusileid\xc5\xbeia tik Mendosos provincijai. Taip pat dar auginami pomidorai, kukur\xc5\xabzai, bulv\xc4\x97s, figos, persikai ir kt._NEWLINE_Didel\xc4\x99 svarb\xc4\x85 u\xc5\xbeima ir gavybos pramon\xc4\x97. I\xc5\xa1gaunamas auksas, \xc5\xa1vinas, grafitas ir molis. Yra maisto, tekstil\xc4\x97s pramon\xc4\x97s \xc4\xafmoni\xc5\xb3. Elektros energija gaunama hidroelektrin\xc4\x97se (Quebrada de Ullum, La Roza, El Pinar ir kt.) bei \xc5\xa1ilumin\xc4\x97se elektrin\xc4\x97se._NEWLINE_Kadangi provincija atoki ir neturi ypating\xc5\xb3 lankytin\xc5\xb3 objekt\xc5\xb3, turizmas i\xc5\xa1vystytas menkai. Svarbiausi turistiniai objektai yra San Chuano miestas, Ischigualasto parkas, Pismantos kar\xc5\xa1tosios versm\xc4\x97s, pagoni\xc5\xa1ka Difunta Correa \xc5\xa1ventov\xc4\x97.'